CELEX: 32022R0751
Language: el
Date: 2022-05-16 00:00:00
Title: Εκτελεστικός κανονισμός (ΕΕ) 2022/751 της Επιτροπής της 16ης Μαΐου 2022 για τη μη έγκριση της δραστικής ουσίας χλωροπικρίνη, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (Κείμενο που παρουσιάζει ενδιαφέρον για τον ΕΟΧ)

17.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 138/11
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/751 ΤΗΣ ΕΠΙΤΡΟΠΗΣ
         της 16ης Μαΐου 2022
         για τη μη έγκριση της δραστικής ουσίας χλωροπικρίνη, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 13 παράγραφος 2,
         Εκτιμώντας τα ακόλουθα:
         
                     (1)
                  
                  
                     Στις 21 Δεκεμβρίου 2014 η European Chloropicrin Group (ECG) υπέβαλε στο Ηνωμένο Βασίλειο (στο εξής: κράτος μέλος-εισηγητής) αίτηση για την έγκριση της δραστικής ουσίας χλωροπικρίνη, σύμφωνα με το άρθρο 7 παράγραφος 1 του κανονισμού (ΕΚ) αριθ. 1107/2009.
                  
               
                     (2)
                  
                  
                     Στις 18 Ιουνίου 2014, σύμφωνα με το άρθρο 9 παράγραφος 3 του κανονισμού (ΕΚ) αριθ. 1107/2009, το κράτος μέλος-εισηγητής κοινοποίησε στην αιτούσα, στα λοιπά κράτη μέλη, στην Επιτροπή και στην Ευρωπαϊκή Αρχή για την Ασφάλεια των Τροφίμων (στο εξής: Αρχή) ότι η αίτηση είναι αποδεκτή.
                  
               
                     (3)
                  
                  
                     Για την εν λόγω δραστική ουσία αξιολογήθηκαν οι επιδράσεις στην υγεία του ανθρώπου και των ζώων και στο περιβάλλον, σύμφωνα με το άρθρο 11 παράγραφοι 2 και 3 του κανονισμού (ΕΚ) αριθ. 1107/2009, για τη χρήση που προτεινόταν από την αιτούσα. Στις 12 Δεκεμβρίου 2017 το κράτος μέλος-εισηγητής υπέβαλε στην Επιτροπή και στην Αρχή σχέδιο έκθεσης αξιολόγησης.
                  
               
                     (4)
                  
                  
                     Σύμφωνα με το άρθρο 12 παράγραφος 1 του εν λόγω κανονισμού, η Αρχή διένειμε το σχέδιο έκθεσης αξιολόγησης που έλαβε από το κράτος μέλος-εισηγητή στην αιτούσα και στα λοιπά κράτη μέλη και διοργάνωσε δημόσια διαβούλευση επ’ αυτού.
                  
               
                     (5)
                  
                  
                     Σύμφωνα με το άρθρο 12 παράγραφος 3 του κανονισμού (ΕΚ) αριθ. 1107/2009, η Αρχή ζήτησε από την αιτούσα να παράσχει πρόσθετες πληροφορίες στα κράτη μέλη, την Επιτροπή και την ίδια.
                  
               
                     (6)
                  
                  
                     Κατά τη διάρκεια της επιστημονικής επανεξέτασης από ομότιμους, μετά τη γνωστοποίηση από το Ηνωμένο Βασίλειο της πρόθεσής του να αποχωρήσει από την Ένωση, σύμφωνα με το άρθρο 50 της Συνθήκης για την Ευρωπαϊκή Ένωση, την ευθύνη για την εν λόγω δραστική ουσία ως κράτος μέλος-εισηγητής την ανέλαβε η Ιταλία, τον Ιούνιο του 2019.
                  
               
                     (7)
                  
                  
                     Η αξιολόγηση των πρόσθετων πληροφοριών από το κράτος μέλος-εισηγητή υποβλήθηκε στην Αρχή με τη μορφή επικαιροποιημένου σχεδίου έκθεσης αξιολόγησης.
                  
               
                     (8)
                  
                  
                     Το σχέδιο έκθεσης αξιολόγησης εξετάστηκε από τα κράτη μέλη και την Αρχή. Η Αρχή υπέβαλε στην Επιτροπή τα συμπεράσματά της (2) σχετικά με την εκτίμηση του κινδύνου της δραστικής ουσίας χλωροπικρίνη στις 30 Ιανουαρίου 2020.
                  
               
                     (9)
                  
                  
                     Η Αρχή ανέφερε στα συμπεράσματά της ότι, με βάση τις διαθέσιμες πληροφορίες, δεν μπόρεσε να ολοκληρώσει την εκτίμηση κινδύνου για τους καταναλωτές, τους χειριστές, τους εργαζομένους, τους παρευρισκόμενους και τους κατοίκους και διαπίστωσε πιθανές ανησυχίες για τα υπόγεια ύδατα, τους μακροοργανισμούς και τους μικροοργανισμούς του εδάφους και τα μη στοχευόμενα αρθρόποδα που διαβιούν στο έδαφος.
                  
               
                     (10)
                  
                  
                     Επιπλέον, η εκτίμηση των κινδύνων για τους υδρόβιους οργανισμούς, για τις μέλισσες, για τα μη στοχευόμενα αρθρόποδα που διαβιούν σε φυλλώματα, για τους γαιοσκώληκες και για τα μη στοχευόμενα χερσαία φυτά δεν μπόρεσε να ολοκληρωθεί.
                  
               
                     (11)
                  
                  
                     Η Επιτροπή κάλεσε την αιτούσα να υποβάλει τα σχόλιά της σχετικά με τα συμπεράσματα της Αρχής και, σύμφωνα με το άρθρο 13 παράγραφος 1 του κανονισμού (ΕΚ) αριθ. 1107/2009, σχετικά με το σχέδιο της έκθεσης ανασκόπησης. Η αιτούσα υπέβαλε τα σχόλιά της, τα οποία εξετάστηκαν προσεκτικά.
                  
               
                     (12)
                  
                  
                     Στις 22 Οκτωβρίου 2021 η Επιτροπή υπέβαλε στη μόνιμη επιτροπή φυτών, ζώων, τροφίμων και ζωοτροφών την έκθεση ανασκόπησης και σχέδιο κανονισμού σχετικά με τη μη έγκριση της δραστικής ουσίας χλωροπικρίνη. Η Επιτροπή παρατήρησε ότι οι ανησυχίες που εντόπισε η Αρχή δεν ήταν δυνατόν να εξαλειφθούν και ότι, κατά συνέπεια, δεν ήταν δυνατόν να συναχθεί το συμπέρασμα ότι πληρούνται τα κριτήρια έγκρισης.
                  
               
                     (13)
                  
                  
                     Με επιστολή της 18ης Ιανουαρίου 2022, η αιτούσα απέσυρε την αίτησή της για την έγκριση της χλωροπικρίνης. Συνεπώς, η χλωροπικρίνη δεν θα πρέπει να εγκριθεί.
                  
               
                     (14)
                  
                  
                     Ο παρών κανονισμός δεν αποκλείει την εκ νέου υποβολή αίτησης για την έγκριση της χλωροπικρίνης, σύμφωνα με το άρθρο 7 του κανονισμού (ΕΚ) αριθ. 1107/2009.
                  
               
                     (15)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Μη έγκριση της δραστικής ουσίας
            Η δραστική ουσία χλωροπικρίνη δεν εγκρίνεται.
         
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 16 Μαΐου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 309 της 24.11.2009, σ. 1.
         
            (2)  EFSA Journal 2020·18(3):6028, Conclusion on the peer review of the pesticide risk assessment of the active substance chloropicrin (Συμπεράσματα σχετικά με την επιστημονική επανεξέταση από ομότιμους της εκτίμησης κινδύνου από φυτοπροστατευτικά προϊόντα όσον αφορά τη δραστική ουσία χλωροπικρίνη). doi:10.2903/j.efsa.2020.6028.